title: 2015 m. gegužės 22 d. Komisijos sprendimas (ES) 2015/826 dėl nacionalinių nuostatų, susijusių su nitritų dėjimu į tam tikrus mėsos produktus, apie kurias pranešė Danija (pranešta dokumentu Nr. C(2015) 3526)

text:
28.5.2015

               LT

               Europos Sąjungos oficialusis leidinys

               L 130/10

         KOMISIJOS SPRENDIMAS (ES) 2015/826
   2015 m. gegužės 22 d.
   dėl nacionalinių nuostatų, susijusių su nitritų dėjimu į tam tikrus mėsos produktus, apie kurias pranešė Danija

         (pranešta dokumentu Nr. C(2015) 3526)

   (Tekstas autentiškas tik danų kalba)
   EUROPOS KOMISIJA,
   atsižvelgdama į Sutartį dėl Europos Sąjungos veikimo, ypač į jos 114 straipsnio 6 dalį,
   kadangi:
   I.   FAKTAI IR PROCEDŪRA

               (1)

               Komisijos sprendimu 2010/561/ES (1) patvirtintos Danijos nacionalinės nuostatos dėl kalio nitrito (E 249) ir natrio nitrito (E 250) (toliau – nitritų) dėjimo į mėsos produktus, įtrauktos į 2005 m. sausio 11 d. įsakymą Nr. 22 dėl maisto priedų (Bekendtgørelse nr 22 af 11.1.2005 om tilsætningsstoffer til fødevarer) ir Danijos leidžiamų maisto priedų sąrašą (Liste over tilladte tilsætningsstoffer til fødevarer, „Positivlisten“), apie kurias Danijos Karalystė pagal Sutarties dėl Europos Sąjungos veikimo (toliau – SESV) 114 straipsnio 4 dalį pranešė Komisijai 2009 m. lapkričio 20 d. raštu. Tos nacionalinės nuostatos patvirtintos iki 2015 m. gegužės 25 d.

               (2)

               Danija neprivalėjo į nacionalinę teisę perkelti Europos Parlamento ir Tarybos direktyvos 2006/52/EB (2), kiek tai susiję su nitritų naudojimu mėsos produktuose. Sprendimu 2010/561/ES reikalaujama, kad Danija nuolat rinktų ir teiktų Komisijai duomenis apie tai, ar taikant Direktyvoje 2006/52/EB nustatytus kiekius užtikrinamas reikiamas apsaugos lygis, ir ar prie6ingu atveju kiltų nepriimtina rizika žmonių sveikatai. Tuo sprendimu taip pat reikalaujama, kad Komisija stebėtų Direktyvos 2006/52/EB įgyvendinimą valstybėse narėse, ypač tai, kaip nitritus naudoja gamintojai įvairių kategorijų maisto produktuose, ir konsultuotųsi su valstybėmis narėmis, suinteresuotaisiais subjektais ir EFSA.

               (3)

               Komisijos reglamentu (ES) Nr. 1129/2011 (3) nitritų kiekiai ir naudojimo sąlygos, nustatyti Direktyvoje 2006/52/EB, buvo perkelti į Europos Parlamento ir Tarybos reglamento (EB) Nr. 1333/2008 (4) II priedą, kuris taikomas nuo 2013 m. birželio 1 d.

               (4)

               2014 m. lapkričio 25 d. raštu Danija pranešė Komisijai pageidaujanti toliau taikyti nacionalines nuostatas dėl nitritų priedų naudojimo maisto produktuose, kurios skiriasi nuo nustatytųjų Reglamente (EB) Nr. 1333/2008. 2013 m. gegužės 27 d. įsakymas Nr. 542 dėl maisto priedų (ir kt.) maisto produktuose (BEK nr 542 af 27.5.2013 (tilsætningbekendtgørelsen), Offentliggørelsedato:31.5.2013, Fødevarerministeriet). Su pranešimu Danija pateikė papildomos informacijos ir duomenų apie mėsos produktų suvartojimą ir importą, nitritų poveikį, botulizmo paplitimą ir nitrozaminų susidarymą perdirbtuose maisto produktuose.

         1.   SĄJUNGOS TEISĖS AKTAI
   1.1.   SESV 114 straipsnio 4 ir 6 dalys

               (5)

               SESV 114 straipsnio 4 dalyje nustatyta, kad „jei Europos Parlamentui ir Tarybai, Tarybai arba Komisijai nustačius kurią nors suderinimo priemonę valstybė narė mano, kad 36 straipsnyje nurodytais arba su aplinkos ar darbo aplinkos apsauga susijusiais svarbiais sumetimais reikia išlaikyti nacionalines nuostatas, apie tas nuostatas ir jų išlaikymo motyvus ji praneša Komisijai.“

               (6)

               Vadovaudamasi SESV 114 straipsnio 6 dalimi, Komisija per šešis mėnesius nuo pranešimo patvirtina arba atmeta aptartąsias nacionalines nuostatas, patikrinusi, ar jos nėra savavališkos diskriminacijos priemonė arba užslėptas valstybių narių tarpusavio prekybos apribojimas ir ar jos netrukdo veikti vidaus rinkai.

         1.2.   Reglamentas (EB) Nr. 1333/2008

               (7)

               Remiantis bendraisiais Reglamento (EB) Nr. 1333/2008 principais, maisto priedai tvirtinami atsižvelgiant į pagrįstą technologinį poreikį, priedo priimtinumą sveikatos požiūriu ir į tai, ar priedo naudojimas neklaidintų vartotojo.

               (8)

               Reglamento (EB) Nr. 1333/2008 II priede nustatytas Sąjungos maisto priedų, patvirtintų naudoti maisto produktuose, sąrašas ir jų naudojimo sąlygos. Tik Sąjungos sąraše nurodyti maisto priedai gali būti atskirai pateikiami rinkai ir naudojami maisto produktuose laikantis jame nurodytų naudojimo sąlygų.

               (9)

               Nitritai mėsos produktuose jau daug dešimtmečių naudoti tam, kad, inter alia, kartu su kitais veiksniais būtų užtikrintas mėsos produktų, visų pirma sūdytų, konservavimas bei mikrobiologinė sauga ir slopinamas, be kita ko, gyvybei pavojingą botulizmą sukeliančių Clostridium botulinum bakterijų dauginimasis. Kartu pripažįstama, kad dėl nitritų mėsos produktuose gali susidaryti daugiau nitrozaminų, kurie, kaip nustatyta, yra kancerogeniški. Todėl šios srities teisės aktuose, viena vertus, turi būti tinkamai atsižvelgiama į nitrozaminų susidarymo riziką, kylančią dėl mėsos produktuose esančių nitritų, kita vertus, į nitritų apsaugos nuo bakterijų (visų pirma sukeliančių botulizmą) dauginimosi poveikį.

               (10)

               Reglamento (EB) Nr. 1333/2008 II priedo E dalyje 08.3 punkto kategorijoje „Mėsos produktai“ nustatyti didžiausi kalio nitrito (E 249) ir natrio nitrito (E 250) kiekiai, kurie gali būti pridedami gaminant. Nustatytas didžiausias kiekis, kurį bendrai galima pridėti į daugumą mėsos produktų, yra 150 mg/kg, o į sterilizuotus mėsos produktus – 100 mg/kg. Kai kuriems konkrečiose valstybėse narėse tradiciniu būdu gaminamiems sūdytiems mėsos produktams nustatytas didžiausias kiekis yra 180 mg/kg.

               (11)

               Nukrypstant nuo bendros taisyklės, Reglamento (EB) Nr. 1333/2008 II priedo E dalyje 08.3.4 punkto kategorijose „Tradiciniu būdu sūdomi mėsos gaminiai, kuriems taikomos specifinės nuostatos dėl nitritų ir nitratų“ nustatyti didžiausi liekamieji kiekiai kai kuriuose tradiciniuose sūdytuose mėsos produktuose, gaminamuose tradiciniais būdais. Nustatyti 50 mg/kg, 100 mg/kg ir 175 mg/kg didžiausi liekamieji kiekiai, taikomi įvairioms produktų grupėms: pvz., Wiltshire bacon, dry cured bacon ir panašių produktų – 175 mg/kg, Wiltshire ham ir panašių produktų – 100 mg/kg. Didžiausi šių produktų liekamieji kiekiai nustatyti todėl, kad dėl šių produktų gamybos proceso pobūdžio neįmanoma kontroliuoti mėsos absorbuojamų sūrymo druskų kiekio. Šių konkrečių produktų gamybos procesas aprašytas reglamente, kad būtų įmanoma nustatyti „panašius produktus“ ir aiškiai nurodyti, kokiems produktams taikomi atitinkami didžiausi kiekiai.

               (12)

               Reglamente (EB) Nr. 1333/2008 nurodyti didžiausi kiekiai buvo nustatyti remiantis Maisto mokslinio komiteto (toliau – MMK) 1990 m. (5) ir 1995 m. (6) nuomonėmis, taip pat Europos maisto saugos tarnybos (toliau – EFSA) 2003 m. lapkričio 26 d. nuomone (7). Didžiausi kiekiai, kurie gali būti pridedami, atitinka tose mokslinėse nuomonėse nurodytas ribas: į sterilizuotus mėsos produktus leidžiama pridėti iki 100 mg/kg nitritų, o į kitus produktus – 150 mg/kg. Mėsos produktų (sūdytų) ir gamybos būdų Europos Sąjungoje yra labai daug, todėl Sąjungos teisės aktų leidėjas nusprendė, kad šiuo metu neįmanoma nustatyti konkrečių tinkamų nitritų kiekių kiekviename produkte.

               (13)

               Didžiausio pridedamo kiekio ribojimo taisyklės išimčių nėra daug. Jos taikomos konkretiems produktams, kurie gaminami tradiciniu būdu kai kuriose valstybėse narėse ir dėl kurių gamybos proceso pobūdžio neįmanoma kontroliuoti mėsos absorbuojamo sūrymo druskų kiekio. Tradiciniai produktai, kuriems jos taikomos, apibrėžiami visų pirma aprašant jų gamybos būdą.

         2.   NACIONALINĖS NUOSTATOS, APIE KURIAS PRANEŠĖ DANIJA

               (14)

               Nacionalinės nuostatos, apie kurias 2014 m. lapkričio 25 d. pranešė Danija, tai – 2013 m. gegužės 27 d. įsakymas Nr. 542 dėl maisto priedų (ir kt.) maisto produktuose (BEK nr 542 af 27.5.2013 (tilsætningbekendtgørelsen), Offentliggørelsedato: 31.5.2013, Fødevarerministeriet). Atsižvelgdama į Sprendimą 2010/561/ES Komisija jau įvertino griežtesnes Danijos taikomas taisykles dėl E 249 ir E 250.
               Įsakyme Nr. 542 nustatyta, kad nitritus (E 249–250) mėsos produktuose galima naudoti tik laikantis to įsakymo 3 priede nustatytų sąlygų. Remiantis Sprendimu 2010/561/ES nustatytos [toliau nurodytos] nitritų (E 249–250) naudojimo sąlygos ir apribojimai. Lentelėje išvardytos maisto produktų kategorijos atitinka Reglamento (EB) Nr. 1333/2008 dėl maisto priedų II priede išvardytas kategorijas ir pakeičia jame nurodytus naudojimo būdus:

                           Maisto produktas

                           Pridedamų nitritų kiekis (mg/kg)

                           08.3.1
                           Termiškai neapdorota perdirbta mėsa

                           Iš viso 60 mg/kg, tačiau fermentuotame saliamyje iš viso 100 mg/kg, o visiškai arba pusiau konservuotuose produktuose – iš viso 150 mg/kg

                           08.3.2
                           Termiškai apdorota perdirbta mėsa

                           Iš viso 60 mg/kg, išskyrus tradicinius daniškus mėsos kukulius ir kepenų paštetą. Visiškai arba pusiau konservuotuose produktuose – iš viso 150 mg/kg, Rullepølse (susukta ritinėliais mėsos dešra) – iš viso 100 mg/kg, visiškai arba pusiau konservuotuose produktuose ir sūdytame kumpyje – iš viso 150 mg/kg

                           08.3.4
                           Tradiciniu būdu sūdomi mėsos gaminiai, kuriems taikomos specifinės nuostatos dėl nitritų ir nitratų

                           Iš viso 60 mg/kg, tačiau Wiltshire
                              bacon ir susijusių išpjovų – iš viso 150 mg/kg

               (15)

               Taigi 60 mg/kg riba taikoma daugelio rūšių mėsos produktams, o atitinkami Reglamente (EB) Nr. 1333/2008 nustatyti didžiausi kiekiai yra 100 arba 150 mg/kg.

         3.   PROCEDŪRA

               (16)

               2014 m. lapkričio 25 d. raštu Danija pranešė Komisijai pageidaujanti toliau taikyti nacionalines nuostatas dėl nitritų priedų naudojimo mėsos produktuose, kurios skiriasi nuo nustatytųjų Reglamente (EB) Nr. 1333/2008. Su pranešimu Danija pateikė papildomos informacijos ir duomenų apie mėsos produktų suvartojimą ir importą, nitritų poveikį, botulizmo paplitimą ir nitrozaminų susidarymą perdirbtuose maisto produktuose.

               (17)

               Apie šį pranešimą Komisija paskelbė Europos Sąjungos oficialiajame leidinyje
                   (8), kad apie Danijos nacionalines nuostatas ir prašymą pagrindžiančias priežastis būtų informuotos kitos suinteresuotosios šalys. 2015 m. kovo 30 d. laišku Komisija apie pranešimą taip pat informavo kitas valstybes nares ir suteikė joms galimybę per 30 dienų pateikti pastabų. Komisija iki minėto termino gavo pastabų iš Čekijos Respublikos ir Švedijos.

                           —

                           Čekijos Respublika sutinka su tuo, kad buvo nustatytos griežtesnės nitritų priedų naudojimo mėsos produktuose ribos, t. y. su nacionaliniu reikalavimu Danijos gamintojams. Tačiau, kalbant apie produktus iš kitų valstybių narių, Čekijos Respublika reikalauja, kad ir toliau būtų taikomi Reglamente (EB) Nr. 1333/2008 dėl maisto priedų nustatyti nitritų kiekiai mėsos produktuose.

                           —

                           Švedija mano, kad Danijos nacionalinės nuostatos yra deramai pagrįstos ir neatrodo, kad jos turėtų didelį poveikį Švedijos sąlygoms. Remdamasi Danijos pranešime pateikta informacija, Švedija neturi pagrindo nepritarti galiojančių nacionalinių taisyklių galiojimo pratęsimui. Pratęsus nuostatų galiojimą ES turėtų galimybę peržiūrėti nitritų kiekius ir atsižvelgti į šiuo metu EFSA vykdomą darbą, susijusį su nitritais kaip maisto priedais.

         4.   NITRITŲ PAKARTOTINIS VERTINIMAS

               (18)

               Komisijos reglamentu (ES) Nr. 257/2010 (9) reikalaujama, kad Europos maisto saugos tarnyba iki 2015 m. pabaigos atliktų pakartotinį kalio nitrito (E 249) ir natrio nitrito (E 250) vertinimą. Atlikdama šį pakartotinį vertinimą EFSA turi išnagrinėti ankstesnes MMK ir EFSA nuomones (jei yra), pirminį dokumentų rinkinį, suinteresuotojo (-ųjų) ūkio subjekto (-ų) ir (arba) visų kitų suinteresuotųjų šalių pateiktus duomenis, taip pat Komisijos bei valstybių narių pateiktus duomenis ir surinkti visą susijusią literatūrą, paskelbtą nuo paskutinio kiekvieno maisto priedo įvertinimo.

               (19)

               EFSA buvo perduoti su Danijos pranešimu pateikti duomenys apie mėsos produktų suvartojimą, nitritų poveikį, botulizmo paplitimą ir nitrozaminų susidarymą perdirbtuose maisto produktuose ir paprašyta atsižvelgti į tuos duomenis atliekant pakartotinį vertinimą.

         5.   KOMISIJOS VYKDOMA STEBĖSENA

               (20)

               2014 m. Komisija užbaigė dokumentų tyrimą, siekdama stebėti, kaip valstybės narės įgyvendina ES taisykles dėl nitritų. Tyrimas buvo pagrįstas atsakymais į visoms valstybėms narėms pateiktą klausimyną. Atlikus tyrimą paaiškėjo, kad, nepaisant keleto išimčių, paprastai į nesterilizuotus mėsos produktus pridedamas nitritų kiekis yra mažesnis nei didžiausias ES leidžiamas kiekis, tačiau didesnis nei Danijoje. Ataskaitoje prieita prie išvados, kad reikėtų išsamiau išnagrinėti galimybę peržiūrėti šiuo metu taikomus didžiausius nitritų kiekius (10).

               (21)

               Todėl Komisija pradėjo ad hoc tyrimą, siekdama nustatyti, kaip nitritus naudoja gamintojai įvairių kategorijų maisto produktuose. Atliekant šį tyrimą bus ieškoma informacijos literatūroje, rengiamas seminaras mėsos technologijų ekspertams ir vykdoma ES mėsos pramonės atstovų apklausa apie nitritų faktinį naudojimą ir naudojamus kiekius tam tikrų rūšių mėsos produktuose. Šio tyrimo rezultatai turėtų būti gauti iki 2015 m. pabaigos.

         II.   VERTINIMAS

   1.   PRIIMTINUMAS

               (22)

               Pagal SESV 114 straipsnio 4 ir 6 dalis valstybė narė gali, priėmus suderinimo priemonę, palikti galioti griežtesnes nacionalines nuostatas, pagrįsdama tai SESV 36 straipsnyje nurodytais pagrindiniais poreikiais arba priežastimis, susijusiomis su aplinkos ar darbo aplinkos apsauga, jeigu ji praneša apie tokias nacionalines nuostatas Komisijai, o Komisija tokias priemones patvirtina.

               (23)

               Danijos pranešimas susijęs su nacionalinėmis nuostatomis, kuriomis nukrypstama nuo nustatytųjų Reglamento (EB) Nr. 1333/2008 II priedo E dalyje dėl kalio nitrito (E 249) ir natrio nitrito (E 250). Dabartinės Danijos nuostatos iš esmės jau galiojo tuo metu, kai minėti didžiausi kiekiai buvo nustatyti Direktyvoje 2006/52/EB.

               (24)

               Danijos įsakymu Nr. 542 nitritų į mėsos produktus leidžiama pridėti tik jeigu neviršijami nustatyti konkretūs dedami kiekiai. Priklausomai nuo aptariamų produktų šie didžiausi leidžiami kiekiai yra 60, 100 arba 150 mg/kg ir tam tikruose produktuose yra mažesni už nustatytuosius Reglamente (EB) Nr. 1333/2008. Be to, priešingai nei Reglamente (EB) Nr. 1333/2008, Danijos nuostatose nenumatyta jokių didžiausio pridedamo nitritų kiekio nustatymo principo išimčių, todėl neleidžiama pateikti rinkai tam tikrų tradiciniu būdu pagamintų mėsos produktų iš kitų valstybių narių.

               (25)

               Todėl Danijos nuostatos yra griežtesnės nei Reglamento (EB) Nr. 1333/2008 nuostatos, nes jomis nustatytas mažesnis kelių tipų produktams taikomas didžiausias pridedamas kiekis (dažnai – 60 mg/kg) ir jomis neleidžiama pateikti rinkai tam tikrų tradicinių mėsos produktų dėl didžiausio liekamojo kiekio.

               (26)

               Vadovaujantis SESV 114 straipsnio 4 dalimi pranešimas papildytas nurodant priežastis, susijusias su SESV 36 straipsnyje nurodytu vienu ar daugiau pagrindinių poreikių, šiuo atveju su žmonių sveikatos ir gyvybės apsauga. Papildomai pateiktoje Danijos maisto, žemės ūkio ir žuvininkystės ministerijos ataskaitoje pateikiami papildomi duomenys apie mėsos produktų suvartojimą, nitritų poveikį, botulizmo paplitimą ir nitrozaminų susidarymą perdirbtuose maisto produktuose.

               (27)

               Atsižvelgdama į tai, kas išdėstyta pirmiau, Komisija mano, kad Danijos pateiktas prašymas dėl leidimo toliau taikyti nacionalines nuostatas dėl nitritų naudojimo mėsos produktuose pagal SESV veikimo 114 straipsnio 4 dalį yra priimtinas.

         2.   PRAŠYMO PAGRĮSTUMO VERTINIMAS

               (28)

               Pagal SESV 114 straipsnio 4 dalį ir 6 dalies pirmąją pastraipą Komisija turi įsitikinti, kad laikomasi visų šiame straipsnyje nustatytų sąlygų, kuriomis valstybei narei suteikiama galimybė išlaikyti savo nacionalines nuostatas, nukrypstančias nuo Sąjungos suderinimo priemonių.

               (29)

               Komisija visų pirma turi įvertinti, ar nacionalinės nuostatos yra pagrįstos SESV 36 straipsnyje nurodytais pagrindiniais poreikiais arba su aplinkos ar darbo aplinkos apsauga susijusiomis priežastimis ir neviršija teisėtam tikslui pasiekti būtinų priemonių. Be to, jeigu Komisija mano, kad nacionalinės nuostatos atitinka minėtas sąlygas, ji turi pagal SESV 114 straipsnio 6 dalį patikrinti, ar nacionalinės priemonės nėra savavališkos diskriminacijos priemonė arba užslėptas valstybių narių tarpusavio prekybos apribojimas ir ar jos netrukdo veikti vidaus rinkai.

               (30)

               Reikia pažymėti, kad, atsižvelgiant į SESV 114 straipsnio 6 dalyje nustatytus terminus, Komisija, nagrinėdama, ar nacionalinės priemonės, apie kurias pranešta pagal SESV 114 straipsnio 4 dalį, yra pagrįstos, turi visų pirma remtis priežastimis, apie kurias pranešė valstybė narė. Tai reiškia, kad, remiantis Sutarties nuostatomis, pareiga įrodyti nacionalinių priemonių pagrįstumą tenka prašymą pateikusiai ir nuostatas toliau taikyti norinčiai valstybei narei.

               (31)

               Tačiau jeigu Komisija turi informacijos, dėl kurios turėtų būti persvarstyta Sąjungos suderinimo priemonė, nuo kurios nukrypstama nacionalinėmis nuostatomis, apie kurias pranešta, ji gali atsižvelgti į tokią informaciją vertindama tokias nacionalines nuostatas.

         2.1.   Danijos pozicija

               (32)

               Danija teigia, kad jos teisės aktais užtikrinamas aukštesnis žmonių sveikatos ir gyvybės apsaugos lygis, nes nustatytas mažesnis didžiausias leidžiamas pridedamas nitritų kiekis nei nustatytasis Reglamente (EB) Nr. 1333/2008, be to, neleidžiama pateikti rinkai tradicinių mėsos produktų, į kuriuos pridedamo kiekio neįmanoma nustatyti. Danija mano, kad Danijos nuostatos visiškai atitinka 1990 m. ir 1995 m. MMK nuomonėse pateiktas rekomendacijas bei 2003 m. lapkričio 26 d. EFSA nuomonę.

               (33)

               Danija taip pat mano, kad naudojamo nitritų kiekio reglamentavimas remiantis tuo, ar viršijama nustatyta atitinkama leidžiama paros dozė (LPD), nėra pakankamas būtinai žmonių sveikatos apsaugai užtikrinti. Nitritų LPD nustatyta neatsižvelgiant į nitrozaminų susidarymą, kuris siejamas su nitritų naudojimu mėsos produktuose. Remiantis moksliniais vertinimais nitrozaminai yra genotoksiški; todėl neįmanoma nustatyti ribos, kada jie nebėra kancerogeniški. Danija pabrėžia, kad nitrozaminų susidarymas priklauso nuo pridedamo nitritų kiekio, o ne nuo daug mažesnio liekamojo kiekio, kuris paprastai lieka vartojamame produkte dėl cheminės medžiagos virsmų.

               (34)

               Taigi, šios šalies nuomone, apskritai moksliniame vertinime įrodyta, kad: a) nitritų naudojimas turėtų būti kuo labiau sumažintas naudojant skirtingą kiekį pagal su įvairiais maisto produktais susijusius techninius poreikius, b) nitritų ir nitratų naudojimas turėtų būti reglamentuojamas pagal pridedamus, o ne pagal liekamuosius kiekius ir c) būtinas konservavimas atliekamas naudojant EFSA rekomenduojamus kiekius. Todėl Danija mano, kad jos nacionalinės nuostatos sisteminiu požiūriu atitinka šias rekomendacijas, o Reglamento (EB) Nr. 1333/2008 nuostatos dėl nitritų jų neatitinka.

               (35)

               Danija taip pat pabrėžia, kad jos nacionalinės nuostatos galioja daug metų ir niekada nekėlė su atitinkamų produktų konservavimu susijusių problemų. Be to, palyginti su kitomis ES valstybėmis narėmis sergamumas botulizmu nedidelis ir nuo 1980 m. nepasitaikė nė vieno atvejo, kuris būtų susijęs su mėsos produktų vartojimu. Danija pažymi, kad nuo 2006 m. botulizmo atvejų Danijoje nėra užregistruota. Taigi Danijos nuostatos dėl nitritų naudojimo mėsos produktuose vis dar laikomos pakankamomis visapusiškai apsaugai nuo apsinuodijimų maistu užtikrinti.

               (36)

               Dėl vartojimo įpročių Danijos maisto, žemės ūkio ir žuvininkystės ministerijos ataskaitoje pateikiami papildomi mėsos produktų vartojimo ir importo bei nitritų Danijos rinkoje esančiuose mėsos produktuose analizės duomenys. Danijos institucijų nuomone, ši ataskaita rodo, kad mėsos produktų, į kuriuos gali būti pridedama nitritų, vartojimas pastaraisiais metais nepakito.

               (37)

               Dėl nitritų poveikio Danijos maisto, žemės ūkio ir žuvininkystės ministerija pateikia skaičiavimus, pagrįstus 384 nitritų perdirbtoje mėsoje ir šaltos mėsos išpjovose tyrimais ir vartojimo duomenimis, gautais atlikus mitybos tyrimus. Remiantis šiais skaičiavimais, vidutinis nitritų poveikis tebėra mažesnis nei LPD. Poveikis 4–5 metų amžiaus vaikams (kilogramui kūno masės) yra 3 kartus didesnis nei suaugusiems.

               (38)

               Dėl nitrozaminų susidarymo perdirbtuose maisto produktuose Danijos maisto, žemės ūkio ir žuvininkystės ministerija pateikė DTU nacionalinio maisto instituto parengtą suvestinę N-nitrozaminų perdirbtuose maisto produktuose ataskaitą, kurioje daroma išvada, kad nitrozaminų kiekis labiausiai mažėja, jei naudojama kuo mažiau nitritų ir jei jie naudojami kartu su eritorbo rūgštimi, askorbo rūgštimi ar askorbatu, nes taip trukdoma susidaryti nitrozaminams.

               (39)

               Be to, Danija mano, kad jos nuostatos dėl nitritų nesudarys kliūčių prekybai, ir pateikė statistinių duomenų, kuriais remiantis galima daryti išvadą, kad mėsos produktai iš kitų valstybių narių importuojami ir importas nuo 2010 m. netgi išaugo.

               (40)

               Apibendrinant galima pasakyti, kad, Danijos nuomone, yra teisėta mažinti nitrozaminų poveikio žmonių sveikatai keliamą riziką toliau taikant galiojančius jos teisės aktus, kurie yra griežtesni už Reglamento (EB) Nr. 1333/2008 reikalavimus. Danijos nuomone, stebėsena, kurios imtasi pagal Sprendimą 2010/561/ES, rodo, kad su sveikata susiję motyvai, į kuriuos atsižvelgta anksčiau, tebėra aktualūs. Galiausiai Danijos teigimu, turimi duomenys rodo, kad Danijos nuostatos nesudaro kliūčių prekybai atitinkamais produktais.

         2.2.   Danijos pozicijos vertinimas

   2.2.1   Pagrindimas remiantis SESV 36 straipsnyje nurodytais pagrindiniais poreikiais

               (41)

               Danijos teisės aktais siekiama užtikrinti kuo aukštesnį žmonių sveikatos ir gyvybės apsaugos nuo nitritų ir galimo nitrozaminų susidarymo mėsos produktuose poveikio lygį, nustatant mažesnius, palyginti su nustatytaisiais Reglamente (EB) Nr. 1333/2008, didžiausius pridedamus nitritų kiekius tam tikruose mėsos produktuose ir neleidžiant pateikti rinkai produktų, jeigu galima nustatyti tik jų liekamuosius didžiausius kiekius.

               (42)

               Vertinant, ar dabartiniai Danijos teisės aktai iš tiesų yra tinkami ir būtini siekiant minėto tikslo, reikia atsižvelgti į daug veiksnių. Visų pirma reikia įvertinti dvejopo pobūdžio riziką sveikatai – riziką dėl nitrozaminų mėsos produktuose ir dėl mikrobiologinės mėsos produktų saugos. Pastarasis aspektas – tai ne vien tik technologinis poreikis, bet ir sveikatai labai svarbus aspektas. Nors ir pripažįstama, kad nitritų kiekis mėsos produktuose turėtų būti ribojamas, mažesnis nitritų kiekis mėsos produktuose savaime nereikš geresnės žmonių sveikatos apsaugos. Atitinkamose MMK ir EFSA nuomonėse tvirtinama, kad tinkamiausias nitritų kiekis priklauso nuo daugelio veiksnių, pvz., druskos kiekio, drėgmės, pH vertės, produkto laikymo termino, higienos, temperatūros kontrolės ir kt.

               (43)

               Atsižvelgdama į pirmiau ir 10 bei 11 konstatuojamosiose dalyse išdėstytus motyvus, Komisija mano, kad, atsižvelgiant į mėsos produktų visoje Sąjungoje įvairovę, Reglamente (EB) Nr. 1333/2008 tinkamai atsižvelgta į vienas kitam prieštaraujančius pavojus sveikatai.

               (44)

               Tačiau Komisija turi įvertinti specifinį Danijos teisės aktų leidėjo pasirinkimą ir su jau seniai galiojančių taisyklių taikymu susijusią patirtį. Danija, pateikusi apsinuodijimų mėsos produktais, ypač botulizmo, atvejų statistiką, įrodė, kad ji savo nacionaliniais teisės aktais iki šiol pasiekė teigiamų rezultatų. Šie duomenys rodo, kad Danijos teisės aktais nustatytų didžiausių kiekių pakanka dabar Danijoje gaminamų mėsos produktų mikrobiologinei saugai ir Danijoje naudojamiems gamybos būdams užtikrinti.

               (45)

               Komisija pažymi, kad Danijos teisės aktai atitinka atitinkamas Sąjungos mokslinių tarnybų mokslines nuomones. Jie grindžiami didžiausių leidžiamų pridedamų kiekių reglamentavimu ir juose atsižvelgiama į tose nuomonėse nurodytus skirtingus pridedamus nitritų kiekius, t. y. 50–150 mg/kg. Tuo pačiu Danija nustatė konkretesnius, palyginti su reglamentu, didžiausius leidžiamus dėti į tam tikrų grupių mėsos produktus nitritų kiekius, atsižvelgdama į Danijoje paplitusias mėsos produktų rūšis ir gamybos metodus.

               (46)

               Be to, reikia atsižvelgti į tai, kad pagal Danijos pateiktą informaciją dauguma Danijos gyventojų vartojamų mėsos produktų yra tokie mėsos produktai, kuriems taikoma 60 mg/kg ribinė vertė, ir ji turėtų būti padidinta iki 100 arba 150 mg/kg. Nors Danijos gamintojai, kaip ir kitų valstybių narių gamintojai, neprivalėtų didinti į produktus pridedamo nitritų kiekio iki didžiausio leidžiamo, nurodyto Reglamente (EB) Nr. 1333/2008, negalima atmesti galimybės, kad faktinis nitritų poveikis Danijos gyventojams padidėtų.

               (47)

               Remdamasi šiuo metu turima informacija, Komisija mano, kad prašymas palikti galioti priemones, apie kurias pranešta, laikinai gali būti patenkintas dėl Danijos visuomenės sveikatos apsaugos motyvų.

         2.2.2   Savavališkų diskriminacijos priemonių, užslėpto valstybių narių tarpusavio prekybos apribojimo ar kliūčių vidaus rinkos veikimui nebuvimas

   2.2.2.1.   Savavališkų diskriminacijos priemonių nebuvimas

               (48)

               Sutarties dėl Europos Sąjungos veikimo 114 straipsnio 6 dalimi Komisija įpareigota patikrinti, ar numatytos priemonės nėra savavališka diskriminacija. Remiantis Teisingumo Teismo praktika, kad nebūtų diskriminacijos, analogiškos situacijos negali būti vertinamos skirtingai, o skirtingos situacijos negali būti vertinamos vienodai.

               (49)

               Danijos nacionalinės taisyklės taikomos tiek šalyje, tiek kitose valstybėse narėse pagamintiems produktams. Jeigu nėra įrodymų, kad yra kitaip, galima daryti išvadą, kad nacionalinės nuostatos nėra savavališkos diskriminacijos priemonė.

         2.2.2.2.   Užslėpto prekybos apribojimo nebuvimas

               (50)

               Nacionalinės nuostatos, kuriomis labiau nei Sąjungos reglamentu ribojamas produktų naudojimas, paprastai yra prekybos kliūtis, kadangi teisėtai likusioje Sąjungos dalyje rinkai tiekiami ir naudojami produktai dėl naudojimo apribojimų negali būti tiekiami atitinkamos valstybės narės rinkai. Sutarties dėl Europos Sąjungos veikimo 114 straipsnio 6 dalyje nustatytos išankstinės sąlygos yra skirtos neleisti dėl netinkamų priežasčių taikyti 4 ir 5 šio straipsnio dalyse nustatytais kriterijais pagrįstų apribojimų, kurie būtų ekonominės priemonės, trukdančios iš kitų valstybių narių importuoti produktus, t. y. tai būtų netiesioginė nacionalinės pramonės apsaugos priemonė.

               (51)

               Danijos taisyklėmis taip pat nustatomos griežtesnės nitritų dėjimo į tam tikrus mėsos produktus normos, taikomos ūkio subjektams kitose valstybėse narėse ar teritorijose, kuriose galioja kitos suderintos taisyklės, todėl Danijos taisyklės gali būti užslėptas prekybos apribojimas arba kliūtis vidaus rinkos veikimui. Tačiau pripažįstama, kad Sutarties dėl Europos Sąjungos veikimo 114 straipsnio 6 dalis turi būti aiškinama taip: nepritarti galima tik nacionalinėms priemonėms, kurios yra neproporcinga kliūtis vidaus rinkai. Danija pateikė skaičių, kurie rodo, kad, nepaisant nacionalinių teisės aktų, mėsos produktai iš kitų valstybių narių yra importuojami, o nuo 2010 m. šis importas netgi išaugo.

               (52)

               Kadangi nėra įrodymų, kad nacionalinės nuostatos iš esmės yra priemonė, skirta apsaugoti nacionalinę pramonę, galima daryti išvadą, kad jos nėra užslėptas valstybių narių tarpusavio prekybos apribojimas.

         2.2.2.3.   Kliūčių vidaus rinkos veikimui nebuvimas

               (53)

               Ši sąlyga negali būti aiškinama kaip trukdanti patvirtinti nacionalines priemones, kurios gali turėti poveikio vidaus rinkos veikimui. Iš esmės bet kuri nuo derinimo priemonės nukrypstanti nacionalinė priemonė, kuria siekiama sukurti veikiančią vidaus rinką, yra priemonė, galinti turėti poveikio vidaus rinkai. Todėl siekiant, kad ir toliau būtų naudinga taikyti SESV 114 straipsnyje numatytą procedūrą, atsižvelgiant į SESV 114 straipsnio 6 dalį, kliūties vidaus rinkos veikimui sąvoka turi būti suprantama kaip neproporcingas poveikis siekiamam tikslui.

               (54)

               Atsižvelgdama į Danijos Vyriausybės pabrėžtą naudą sveikatai sumažinus nitritų mėsos produktuose poveikį, į tai, kad, remiantis dabar turimais skaičiais, poveikio prekybai nėra arba jis yra labai mažas, ir į tai, kad taisyklės nėra neproporcingos ir nėra kliūtis vidaus rinkos veikimui pagal SESV 114 straipsnio 6 dalį, Komisija mano, kad taisyklės, apie kurias pranešė Danija, gali būti laikinai ir toliau taikomos dėl su žmonių sveikatos ir gyvybės apsauga susijusių priežasčių.

               (55)

               Atsižvelgdama į šią analizę Komisija mano, kad sąlyga dėl kliūties vidaus rinkos veikimui nebuvimo yra įgyvendinta.

         2.2.3   Laiko apribojimai

               (56)

               Pirmiau išdėstytos išvados pagrįstos dabar turima informacija, visų pirma – skaičiais, kurie rodo, kad Danija sugebėjo valdyti botulizmą nepaisant nedidelių į tam tikrų rūšių mėsos produktus pridedamų nitritų kiekių, o prekyba nebuvo neproporcingai trikdoma.

               (57)

               Kitas svarbus veiksnys yra Danijoje suvartojamų mėsos produktų, kuriems taikant Reglamentą (EB) Nr. 1333/2008 nitritų, o kartu ir nitrozaminų poveikis Danijos gyventojams galėtų išaugti, dalis.

               (58)

               Danijai reikėtų nuolat stebėti padėtį ir rinkti duomenis apie tai, ar taikant Reglamente (EB) Nr. 1333/2008 nustatytus kiekius būtų galima pasiekti reikiamą apsaugos lygį ir ar priešingu atveju kiltų nepriimtina rizika žmonių sveikatai. Visų pirma turėtų būti renkami duomenys apie botulizmo kontrolę. Danija taip pat turėtų toliau rinkti duomenis apie mėsos produktų iš kitų valstybių narių importą. Būtų reikalaujama, kad Danija per dvejus metus nuo šio sprendimo priėmimo minėtus duomenis pateiktų Komisijai. Be to, Komisija turėtų atsižvelgti į EFSA pakartotinio nitritų vertinimo, atlikto pagal Reglamentą (ES) Nr. 257/2010, ir ad hoc tyrimo, kaip nitritus naudoja gamintojai įvairių kategorijų maisto produktuose, išvadas.

               (59)

               Atsižvelgdama į šias aplinkybes, Komisija mano, kad pirmiau nurodytos nacionalinės nuostatos gali būti patvirtintos ribotam trejų metų laikotarpiui.

         III.   IŠVADA

               (60)

               Atsižvelgdama į pirmiau minėtus motyvus ir valstybių narių pateiktas pastabas dėl Danijos institucijų pranešimo Komisija laikosi nuomonės, kad Komisijos 2014 m. lapkričio 25 d. gautas Danijos prašymas palikti galioti nacionalines nuostatas dėl nitritų dėjimo, kurios yra griežtesnės nei nustatytosios Reglamente (EB) Nr. 1333/2008, gali būti patvirtintas trejų metų laikotarpiui nuo šio sprendimo priėmimo datos. Danijai reikėtų toliau nuolat stebėti padėtį ir rinkti duomenis apie tai, ar taikant Reglamente (EB) Nr. 1333/2008 nustatytus kiekius būtų galima pasiekti reikiamą apsaugos lygį ir ar priešingu atveju kiltų nepriimtina rizika žmonių sveikatai.

         PRIĖMĖ ŠĮ SPRENDIMĄ:
   1 straipsnis
   Nacionalinės nuostatos dėl nitritų dėjimo į mėsos produktus, įtrauktos į 2013 m. gegužės 27 d. įsakymą Nr. 542 dėl maisto priedų (ir kt.) maisto produktuose (BEK nr 542 af 27.5.2013 (tilsætningbekendtgørelsen), Offentliggørelsedato:31.5.2013, Fødevarerministeriet), apie kurias Danijos Karalystė pagal Sutarties dėl Europos Sąjungos veikimo 114 straipsnio 4 dalį pranešė Komisijai 2014 m. lapkričio 25 d. raštu, patvirtinamos.
   2 straipsnis
   Šis sprendimas galioja iki 2018 m. gegužės 22 d.
   3 straipsnis
   Šis sprendimas skirtas Danijos Karalystei.

      Priimta Briuselyje 2015 m. gegužės 22 d.

            Komisijos vardu

         Vytenis ANDRIUKAITIS

            Komisijos narys

      (1)  2010 m. gegužės 25 d. Komisijos sprendimas 2010/561/ES dėl nacionalinių nuostatų, susijusių su nitritų dėjimu į tam tikrus mėsos produktus, apie kurias pranešė Danija (OL L 247, 2010 9 21, p. 55).

      (2)  2006 m. liepos 5 d. Europos Parlamento ir Tarybos direktyva 2006/52/EB, iš dalies keičianti Direktyvą 95/2/EB dėl maisto priedų, išskyrus dažiklius ir saldiklius, ir Direktyvą 94/35/EB dėl maisto produktuose naudojamų saldiklių (OL L 204, 2006 7 26, p. 10).

      (3)  2011 m. lapkričio 11 d. Komisijos reglamentas (ES) Nr. 1129/2011, kuriuo iš dalies keičiamas Europos Parlamento ir Tarybos reglamento (EB) Nr. 1333/2008 II priedas sudarant Sąjungos maisto priedų sąrašą (OL L 295, 2011 11 12, p. 1).

      (4)  2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16).

      (5)  1990 m. spalio 19 d. nuomonė dėl nitratų ir nitritų, Europos Komisija, Maisto mokslinio komiteto ataskaitos (dvidešimt šešta serija), p. 21.

      (6)  1995 m. rugsėjo 22 d. nuomonė dėl nitratų ir nitritų, Europos Komisija, Maisto mokslinio komiteto ataskaitos (trisdešimt aštunta serija), p. 1.

      (7)  Komisijai paprašius pateikta Europos maisto saugos tarnybos Mokslinės biologinių pavojų grupės nuomonė dėl nitritų ir (arba) nitratų poveikio mikrobiologinei mėsos produktų saugai, EFSA leidinys (2003 m.) Nr. 14, p. 1.

      (8)  OL C 93, 2015 3 20, p. 18.

      (9)  2010 m. kovo 25 d. Komisijos reglamentas (ES) Nr. 257/2010, kuriuo nustatoma patvirtintų maisto priedų pakartotinio vertinimo programa pagal Europos Parlamento ir Tarybos reglamentą (EB) Nr. 1333/2008 dėl maisto priedų (OL L 80, 2010 3 26, p. 19).

      (10)  https://webgate.ec.europa.eu/sanco_foods/main/index.cfm?event=document.edit&identifier=5924&documentTypeIdentifier=57


title: 2006/454/EB: 2004 m. balandžio 29 d.  Tarybos sprendimas dėl Partnerystės ir bendradarbiavimo susitarimo, nustatančio Europos Bendrijų bei jų valstybių nariﾳ ir Gruzijos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo pasirašymo ir laikino taikymo

text:
6.7.2006

               LT

               Europos Sąjungos oficialusis leidinys

               L 185/9

         Tarybos sprendimas
   2004 m. balandžio 29 d.
   dėl Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Gruzijos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo pasirašymo ir laikino taikymo
   (2006/454/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 44 straipsnio 2 dalį, 47 straipsnio 2 dalies paskutinį sakinį ir 55 straipsnį, 57 straipsnio 2 dalį, 71 straipsnį, 80 straipsnio 2 dalį, 93, 94, 133 ir 181a straipsnius kartu su 300 straipsnio 2 dalies pirmos pastraipos pirmu sakiniu,
   atsižvelgdama į 2003 m. balandžio 16 d. Stojimo sutartį, ypač į jos 2 straipsnio 3 dalį,
   atsižvelgdama į prie Stojimo sutarties pridedamą Aktą, ypač į jo 6 straipsnio 2 dalį,
   atsižvelgdama į Komisijos pasiūlymą,
   kadangi:

               1)

               2003 m. gruodžio 8 d. Taryba įgaliojo Komisiją Bendrijos ir jos valstybių narių vardu vesti derybas su Gruzija dėl Partnerystės ir bendradarbiavimo susitarimo, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolo ir numatyti tam tikras technines pritaikomąsias pataisas, susijusias su instituciniais ir teisiniais pokyčiais Europos Sąjungoje.

               2)

               Atsižvelgiant į galimą protokolo sudarymą vėliau, Šalys derėjosi dėl protokolo, ir dabar jis turi būti pasirašytas Europos bendrijos ir jos valstybių narių vardu.

               3)

               Protokolas turi būti taikomas laikinai nuo įstojimo dienos, kol bus baigtos atitinkamos procedūros jo oficialiam sudarymui,

         NUSPRENDĖ:
   1 straipsnis
   Tarybos pirmininkas įgaliojamas paskirti asmenį (-is), Europos bendrijos ir jos valstybių narių vardu įgaliotą (-us) pasirašyti Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Gruzijos partnerystę, atsižvelgiant į Čekijos Respublikos, Kipro Respublikos, Estijos Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą, protokolą atsižvelgiant į galimą jo sudarymą vėliau.
   Protokolo tekstas pridedamas prie šio sprendimo (1).
   2 straipsnis
   Kol protokolas įsigalios, jis taikomas laikinai nuo įstojimo dienos.

      Priimta Liuksemburge, 2004 m. balandžio 29 d.

            Tarybos vardu

            Pirmininkė

         U. PLASSNIK

      (1)  Žr. šio Oficialiojo leidinio p. 10.
    ---documentbreak---

               6.7.2006

               LT

               Europos Sąjungos oficialusis leidinys

               L 185/10

         Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Gruzijos partnerystę, atsižvelgiant į Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimą į Europos Sąjungą,
   PROTOKOLAS
   BELGIJOS KARALYSTĖ,
   ČEKIJOS RESPUBLIKA,
   DANIJOS KARALYSTĖ,
   VOKIETIJOS FEDERACINĖ RESPUBLIKA,
   ESTIJOS RESPUBLIKA,
   GRAIKIJOS RESPUBLIKA,
   ISPANIJOS KARALYSTĖ,
   PRANCŪZIJOS RESPUBLIKA,
   AIRIJA,
   ITALIJOS RESPUBLIKA,
   KIPRO RESPUBLIKA,
   LATVIJOS RESPUBLIKA,
   LIETUVOS RESPUBLIKA,
   LIUKSEMBURGO DIDŽIOJI HERCOGYSTĖ,
   VENGRIJOS RESPUBLIKA,
   MALTOS RESPUBLIKA,
   NYDERLANDŲ KARALYSTĖ,
   AUSTRIJOS RESPUBLIKA,
   LENKIJOS RESPUBLIKA,
   PORTUGALIJOS RESPUBLIKA,
   SLOVĖNIJOS RESPUBLIKA,
   SLOVAKIJOS RESPUBLIKA,
   SUOMIJOS RESPUBLIKA,
   ŠVEDIJOS KARALYSTĖ,
   JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ,
   toliau – valstybės narės, kurioms atstovauja Europos Sąjungos Taryba,
   ir
   EUROPOS BENDRIJA BEI EUROPOS ATOMINĖS ENERGIJOS BENDRIJA,
   toliau – Bendrijos, kurioms atstovauja Europos Sąjungos Taryba ir Europos Komisija,
   ir
   GRUZIJA
   ATSIŽVELGDAMOS į Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimą į Europos Sąjungą 2004 m. gegužės 1 d.,
   SUSITARĖ:
   1 straipsnis
   Čekija, Estija, Kipras, Latvija, Lietuva, Vengrija, Malta, Lenkija, Slovėnija ir Slovakija yra 1996 m. balandžio 22 d. Liuksemburge pasirašyto Partnerystės ir bendradarbiavimo susitarimo, nustatančio Europos Bendrijų bei jų valstybių narių ir Gruzijos partnerystę (toliau – Susitarimas), Šalys, ir taip pat kaip ir kitos Bendrijos valstybės narės atitinkamai priima Susitarimo ir prie jo pridedamų dokumentų tekstus ir į juos atsižvelgia.
   2 straipsnis
   Siekdamos atsižvelgti į pastaruosius institucinius pokyčius Europos Sąjungoje, Šalys susitaria, kad, nustojus galioti Europos anglių ir plieno bendrijos steigimo sutarčiai, Susitarime esančios nuostatos, nurodančios Europos anglių ir plieno bendriją, yra laikomos nuorodomis į Europos bendriją, kuri perėmė visas Europos anglių ir plieno bendrijos teises ir prisiimtus įsipareigojimus.
   3 straipsnis
   Šis protokolas yra neatskiriama šio Susitarimo dalis.
   4 straipsnis
   1.   Laikydamosi savo procedūrų, šį protokolą patvirtina Bendrijos, Europos Sąjungos Taryba valstybių narių vardu ir Gruzija.
   2.   Šalys viena kitai praneša apie pirmesnėje pastraipoje nurodytų atitinkamų procedūrų atlikimą. Patvirtinimo dokumentai deponuojami Europos Sąjungos Tarybos generaliniame sekretoriate.
   5 straipsnis
   1.   Šis protokolas įsigalioja 2003 m. Stojimo sutarties įsigaliojimo dieną, jei iki tos dienos buvo deponuoti visi šio protokolo patvirtinimo dokumentai.
   2.   Jei iki tos dienos buvo deponuoti ne visi šio protokolo patvirtinimo dokumentai, šis protokolas įsigalioja pirmą kito mėnesio dieną po to, kai buvo deponuotas paskutinis patvirtinimo dokumentas.
   3.   Jei iki 2004 m3.. gegužės 1 d. buvo deponuoti ne visi šio protokolo patvirtinimo dokumentai, šis protokolas pradedamas laikinai taikyti nuo 2004 m. gegužės 1 d.
   6 straipsnis
   Susitarimo, Baigiamojo akto ir visų prie jo pridedamų dokumentų tekstai sudaryti čekų, estų, latvių, lietuvių, lenkų, maltiečių, slovakų, slovėnų ir vengrų kalbomis.
   Jie pridedami (1) prie šio protokolo ir yra autentiški kaip ir tekstai kitomis kalbomis, kuriomis sudaryti Susitarimas, Baigiamasis aktas ir prie jo pridedami dokumentai.
   7 straipsnis
   Šis protokolas sudarytas dviem egzemplioriais, kurių tekstai anglų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, slovakų, slovėnų, suomių, švedų, vengrų, vokiečių ir gruzinų kalbomis yra autentiški.

      Hecho en Bruselas, el treinta de abril del dos mil cuatro.
      V Bruselu dne třicátého dubna dva tisíce čtyři.
      Udfærdiget i Bruxelles den tredivte april to tusind og fire.
      Geschehen zu Brüssel am dreißigsten April zweitausendundvier.
      Kahe tuhande neljanda aasta kolmekümnendal aprillil Brüsselis.
      'Εγινε στις Βρυξέλλες, στις τριάντα Απριλίου δύο χιλιάδες τέσσερα.
      Done at Brussels on the thirtieth day of April in the year two thousand and four.
      Fait à Bruxelles, le trente avril deux mille quatre.
      Fatto a Bruxelles, addì trenta aprile duemilaquattro.
      Briselē, divi tūkstoši ceturtā gada trīsdesmitajā aprīlī.
      Priimta du tūkstančiai ketvirtų metų balandžio trisdešimtą dieną Briuselyje.
      Kelt Brüsszelben, a kétezer-negyedik év április havának tizenharmadik napján.
      Magħmul fi Brussel fit-tletin jum ta' April tas-sena elfejn u erbgħa.
      Gedaan te Brussel, de dertigste april tweeduizend vier.
      Sporządzono w Brukseli, dnia trzynastego kwietnia roku dwa tysiące czwartego.
      Feito em Bruxelas, em trinta de Abril de dois mil e quatro.
      V Bruseli dňa tridsiateho apríla dvetisícštyri.
      V Bruslju, dne tridesetega aprila leta dva tisoč štiri.
      Tehty Brysselissä kolmantenakymmenentenä päivänä huhtikuuta vuonna kaksituhattaneljä.
      Som skedde i Bryssel den trettionde april tjugohundrafyra.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar
         wevr saxelmwifoTa saxeliT

         Por las Comunidades Europeas
         Za Evropská společenství
         For De Europæiske Fællesskaber
         Für die Europäischen Gemeinschaften
         Euroopa ühenduste nimel
         Για τις Ευρωπαϊκές Κοινότητες
         For the European Communities
         Pour les Communautés européennes
         Per le Comunità europee
         Eiropas Kopienu vārdā
         Europos Bendrijų vardu
         Az Európai Közösségek részéről
         Għall-Komunitajiet Ewropej
         Voor de Europese Gemeenschappen
         W imieniu Wspólnot Europejskich
         Pelas Comunidades Europeias
         Za Európske spoločenstvá
         Za Evropske skupnosti
         Euroopan yhteisöjen puolesta
         På Europeiska gemenskapernas vägnar
         evrogaerTianebaTa saxeliT

         Por Georgia
         Za Gruzii
         For Georgien
         Für Georgien
         Gruusia nimel
         Για τη Γεωργία
         For Georgia
         Pour la Géorgie
         Per la Georgia
         Gruzijas vārdā
         Gruzijos vardu
         Grúzia részéről
         Għall-Ġorġja
         Voor Georgië
         W imieniu Gruzji
         Pela Geórgia
         Za Gruzínsko
         Za Gruzijo
         Georgian puolesta
         På Georgiens vägnar

      (1)  Susitarimo tekstas čekų, estų, latvių, lietuvių, vengrų, maltiečių, lenkų, slovakų ir slovėnų kalbomis bus paskelbtas Oficialiojo leidinio specialiajame leidime vėliau.


title: 2005/126/EB: 2005 m. vasario 11 d. Komisijos sprendimas, 2005 m. pratęsiantis Bendrijos lyginamuosius tyrimus ir bandymus, nuo 2003 m. taikomus tam tikrų rūšių dekoratyvinių augalų dauginamajai medžiagai pagal Tarybos direktyvą 98/56/EB

text:
12.2.2005

               LT

               Europos Sąjungos oficialusis leidinys

               L 42/30

      KOMISIJOS SPRENDIMAS

   2005 m. vasario 11 d.
   2005 m. pratęsiantis Bendrijos lyginamuosius tyrimus ir bandymus, nuo 2003 m. taikomus tam tikrų rūšių dekoratyvinių augalų dauginamajai medžiagai pagal Tarybos direktyvą 98/56/EB
   (2005/126/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1998 m. liepos 20 d. Tarybos direktyvą 98/56/EB dėl prekybos dekoratyvinių augalų dauginamąja medžiaga (1),
   atsižvelgdama į 2002 m. rugsėjo 5 d. Komisijos sprendimą 2002/744/EB, nustatantį priemones dėl dekoratyvinių augalų dauginamosios medžiagos Bendrijos lyginamųjų bandymų ir tyrimų pagal Tarybos direktyvą 98/56/EB (2), ypač į jo 3 straipsnį,
   kadangi:

               (1)

               Sprendime 2002/744/EB nustatyta Chamaecyparis, Ligustrum vulgare ir Euphorbia fulgens lyginamųjų tyrimų ir bandymų, atliekamų pagal Direktyvą 98/56/EB, tvarka 2003–2005 m.

               (2)

               2003 m. ir 2004 m. atlikti bandymai ir tyrimai turėtų būti tęsiami 2005 m.,

         NUSPRENDĖ:
   Vienintelis straipsnis
   2003 m. pradėti Chamaecyparis, Ligustrum vulgare ir Euphorbia fulgens dauginamosios medžiagos Bendrijos lyginamieji tyrimai ir bandymai tęsiami 2005 m. pagal Sprendimą 2002/744/EB.

      Priimta Briuselyje, 2005 m. vasario 11 d.

            Komisijos vardu

         Markos KYPRIANOU

            Komisijos narys

      (1)  OL L 226, 1998 8 13, p. 16. Direktyva su paskutiniais pakeitimais, padarytais Direktyva 2003/61/EB (OL L 165, 2003 7 3, p. 23).

      (2)  OL L 240, 2002 9 7, p. 63.


title: 2009/947/EB: 2009 m. lapkričio 30 d. Tarybos sprendimas dėl Europos bendrijos ir Azerbaidžano Respublikos Vyriausybės susitarimo dėl tam tikrų oro susisiekimo paslaugų aspektų sudarymo

text:
15.12.2009

               LT

               Europos Sąjungos oficialusis leidinys

               L 328/39

      TARYBOS SPRENDIMAS

   2009 m. lapkričio 30 d.
   dėl Europos bendrijos ir Azerbaidžano Respublikos Vyriausybės susitarimo dėl tam tikrų oro susisiekimo paslaugų aspektų sudarymo
   (2009/947/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 80 straipsnio 2 dalį, siejamą su 300 straipsnio 2 dalies pirmosios pastraipos pirmuoju sakiniu ir 300 straipsnio 3 dalies pirma pastraipa,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   kadangi:

               (1)

               2003 m. birželio 5 d. Taryba įgaliojo Komisiją pradėti derybas su trečiosiomis šalimis dėl kai kurių galiojančių dvišalių susitarimų nuostatų pakeitimo susitarimu su Bendrija.

               (2)

               Komisija Bendrijos vardu užbaigė derybas dėl Europos bendrijos ir Azerbaidžano Respublikos Vyriausybės susitarimo dėl tam tikrų oro susisiekimo paslaugų aspektų (2) (toliau – Susitarimas) pagal mechanizmus ir direktyvines nuostatas, pateiktas Tarybos sprendimo, įgaliojančio Komisiją pradėti derybas su trečiosiomis šalimis dėl tam tikrų galiojančių dvišalių susitarimų nuostatų pakeitimo Bendrijos susitarimo nuostatomis, priede.

               (3)

               Vadovaujantis Tarybos sprendimu 2009/741/EB (3) šis Susitarimas buvo pasirašytas Bendrijos vardu 2009 m. liepos 7 d. su sąlyga, kad jis bus sudarytas vėliau.

               (4)

               Šis Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Bendrijos vardu patvirtinamas Europos bendrijos ir Azerbaidžano Respublikos Vyriausybės susitarimas dėl tam tikrų oro susisiekimo paslaugų aspektų.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) pateikti pranešimą, kaip numatyta Susitarimo 8 straipsnio 1 dalyje.

      Priimta Briuselyje 2009 m. lapkričio 30 d.

            Tarybos vardu

            Pirmininkė

         B. ASK

      (1)  2005 m. spalio 25 d. nuomonė (OL C 272 E, 2006 11 9, p. 56).

      (2)  OL L 265, 2009 10 9, p. 25.

      (3)  OL L 265, 2009 10 9, p. 24.


title: 2010/497/ES, Euratomas: 2010 m. gegužės 5 d. Europos Parlamento sprendimas dėl 2008 finansinių metų Visuomenės sveikatos programos vykdomosios įstaigos biudžeto įvykdymo patvirtinimo

text:
25.9.2010

               LT

               Europos Sąjungos oficialusis leidinys

               L 252/35

         EUROPOS PARLAMENTO SPRENDIMAS
   2010 m. gegužės 5 d.
   dėl 2008 finansinių metų Visuomenės sveikatos programos vykdomosios įstaigos biudžeto įvykdymo patvirtinimo
   (2010/497/ES, Euratomas)
   EUROPOS PARLAMENTAS,
   atsižvelgdamas į 2008 finansinių metų Europos Sąjungos bendrąjį biudžetą (1),
   atsižvelgdamas į 2008 finansinių metų Europos Bendrijų galutines metines ataskaitas. I tomas (SEC(2009) 1089 – C7-0172/2009) (2),
   atsižvelgdamas į 2008 finansinių metų Visuomenės sveikatos programos vykdomosios įstaigos galutines metines ataskaitas,
   atsižvelgdamas į Komisijos metinę ataskaitą Europos Parlamentui dėl tolesnių priemonių, susijusių su sprendimais dėl 2007 m. biudžeto įvykdymo patvirtinimo (COM(2009) 0526) ir į Komisijos tarnybų darbo dokumentą, pridėtą prie šios ataskaitos (SEC(2009) 1427),
   atsižvelgdamas į Komisijos komunikatą „Komisijos laimėjimų valdymo srityje 2008 m. apibendrinimas“ (COM(2009) 0256),
   atsižvelgdamas į Komisijos metinę 2008 m. atlikto vidaus audito ataskaitą biudžeto įvykdymą tvirtinančiai institucijai (COM(2009) 0419) ir į Komisijos tarnybų darbo dokumentą, pridėtą prie šios ataskaitos (SEC(2009) 1102),
   atsižvelgdamas į Audito Rūmų ataskaitą dėl 2008 finansinių metų Visuomenės sveikatos programos vykdomosios įstaigos metinių finansinių ataskaitų kartu su įstaigos atsakymais (3),
   atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),
   atsižvelgdamas į 2008 m. gruodžio 16 d. Komisijos komunikatą dėl bendro toleruotinos klaidų rizikos sąvokos supratimo (COM(2008) 0866) ir į Komisijos tarnybų darbo dokumentą, pridėtą prie šio komunikato (SEC(2008) 3054),
   atsižvelgdamas į 2010 m. vasario 16 d. Tarybos rekomendaciją dėl patvirtinimo, kad vykdomosios įstaigos įvykdė 2008 finansinių metų bendrąjį biudžetą (5828/2010 – C7–0055/2010),
   atsižvelgdamas į EB sutarties 274, 275 ir 276 straipsnius, Sutarties dėl Europos Sąjungos veikimo 317, 318 ir 319 straipsnius ir Euratomo sutarties 179a ir 180b straipsnius,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (5), ypač į jo 55, 145, 146 ir 147 straipsnius,
   atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (6), ypač į jo 14 straipsnio 3 dalį,
   atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (7), ypač į jo 66 straipsnio pirmą ir antrą pastraipas,
   atsižvelgdamas į 2004 m. gruodžio 15 d. Komisijos sprendimą Nr. 2004/858/EB, įsteigiantį, taikant Tarybos reglamentą (EB) Nr. 58/2003, vykdomąją įstaigą „Visuomenės sveikatos programos vykdomoji įstaiga“, atsakingą už Bendrijos veiksmų visuomenės sveikatos srityje valdymą (8),
   atsižvelgdamas į 2008 m. birželio 20 d. Komisijos sprendimą 2008/544/EB, kuriuo iš dalies keičiamas Sprendimas Nr. 2004/858/EB, siekiant Visuomenės sveikatos programos vykdomąją įstaigą pakeisti Sveikatos ir vartotojų reikalų vykdomąja agentūra (9),
   atsižvelgdamas į Darbo tvarkos taisyklių 76 straipsnį ir VI priedą,
   atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A7-0099/2010),

               A.

               kadangi, kaip numatyta Sutarties dėl Europos Sąjungos veikimo 317 straipsnyje, Komisija, atsižvelgdama į patikimo finansų valdymo principą, vykdo biudžetą bendradarbiaudama su valstybėmis narėmis ir yra už jį atsakinga,

               1.

               patvirtina Sveikatos ir vartotojų reikalų vykdomosios agentūros direktoriui, kad 2008 finansinių metų įstaigos biudžetas įvykdytas;

               2.

               išdėsto savo pastabas rezoliucijoje, kuri yra neatskiriama sprendimų dėl 2008 finansinių metų Europos Sąjungos bendrojo biudžeto įvykdymo patvirtinimo (III skirsnis – Komisija ir vykdomosios įstaigos) dalis;

               3.

               paveda Pirmininkui perduoti šį sprendimą kartu su sprendimu dėl 2008 finansinių metų Europos Sąjungos bendrojo biudžeto įvykdymo patvirtinimo (III skirsnis – Komisija) ir rezoliuciją, kuri yra neatskiriama šių sprendimų dalis, Sveikatos ir vartotojų reikalų vykdomosios agentūros direktoriui, Tarybai, Komisijai, Europos Sąjungos Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 71, 2008 3 14.

      (2)  OL C 273, 2009 11 13, p. 1.

      (3)  OL C 304, 2009 12 15, p. 83.

      (4)  OL C 273, 2009 11 13, p. 122.

      (5)  OL L 248, 2002 9 16, p. 1.

      (6)  OL L 11, 2003 1 16, p. 1.

      (7)  OL L 297, 2004 9 22, p. 6.

      (8)  OL L 369, 2004 12 16, p. 73.

      (9)  OL L 173, 2008 7 3, p. 27.


|

32011D0820(04)

2011 m. liepos 19 d. Sąjungos vyriausiojo įgaliotinio užsienio reikalams ir saugumo politikai sprendimas dėl susipažinimo su dokumentais taisyklių

Oficialusis leidinys C 243 , 20/08/2011 p. 0016 - 0018

		Sąjungos vyriausiojo įgaliotinio užsienio reikalams ir saugumo politikai sprendimas2011 m. liepos 19 d.dėl susipažinimo su dokumentais taisyklių2011/C 243/08VYRIAUSIASIS ĮGALIOTINIS,atsižvelgdamas į 2010 m. liepos 26 d. Tarybos sprendimą 2010/427/ES, kuriuo nustatoma Europos išorės veiksmų tarnybos struktūra ir veikimas, ypač į jo 11 straipsnio 1 dalį,PRIĖMĖ ŠĮ SPRENDIMĄ:1 straipsnisTaikymo sritis1. Kiekvienas Sąjungos pilietis arba kiekvienas valstybėje narėje gyvenantis ar savo registruotą buveinę turintis fizinis arba juridinis asmuo, remdamasis Reglamente (EB) Nr. 1049/2001 Europos Parlamento ir Tarybos [1] nustatytais principais, sąlygomis ir apribojimais ir šiomis taisyklėmis įtvirtintomis specialiomis nuostatomis, turi teisę susipažinti su EIVT dokumentais. Ši teisė susipažinti galioja EIVT turimiems dokumentams, t. y. jos parengtiems arba gautiems ir jos žinioje esantiems dokumentams.2. Vadovaujantis reglamento 2 straipsnio 2 dalimi, laikantis tų pačių principų, sąlygų ir apribojimų, bet kuris fizinis ar juridinis asmuo, negyvenantis arba neturintis registruotos buveinės valstybėje narėje, gali susipažinti su EIVT dokumentais tokiomis pačiomis sąlygomis, tačiau neturi teisės teikti skundo Europos ombudsmenui.2 straipsnisParaiškos teikimas1. Paraiška susipažinti su EIVT dokumentu siunčiama paštu pareigūnui, atsakingam už susipažinimo su dokumentais klausimų koordinavimą, adresu CHAR 15/11, European External Action Service, Rue de la Loi 170, Brussels 1046, Belgium, e. paštu, užpildžius paraiškos formą EIVT svetainėje, arba faksu +32 22979893.2. Užregistravus paraišką, pareiškėjui išsiunčiamas paraiškos gavimą patvirtinantis pranešimas (nebent paraiška per tą patį laikotarpį gali būti iš esmės patenkinta).3 straipsnisTerminai1. Atsakymą dėl pirminės ir kartotinės paraiškos EIVT pateikia per penkiolika darbo dienų nuo paraiškos užregistravimo datos.2. Jei paraiška netiksli, kaip numatyta reglamento 6 straipsnio 2 dalyje, EIVT kreipiasi į pareiškėją, kad šis pateiktų papildomos informacijos, kuri leistų nustatyti prašomus dokumentus; terminas, per kurį EIVT turi pateikti atsakymą, pradedamas skaičiuoti tik nuo tada, kai tarnyba gauna šią informaciją.3. Ypatingais atvejais, kaip nurodyta reglamento 7 straipsnio 3 dalyje arba 8 straipsnio 2 dalyje, terminas gali būti pratęstas 15 darbo dienų, jeigu:a) paraiška sudėtinga arba susijusi su labai dideliu dokumentų skaičiumi;b) dėl prašymo reikia konsultuotis su Sąjungos delegacija; arbac) būtina konsultuotis su trečiąja šalimi.Pareiškėjui pranešama apie termino pratęsimą ir nurodomos priežastys.4 straipsnisAtsakymų tvarkymas1. Atsakymus dėl pirminių paraiškų tvarko pareigūnas, atsakingas už susipažinimo su dokumentais klausimų koordinavimą.2. Sprendimus dėl atsakymų, susijusių su kartotinėmis paraiškomis, priima generalinis administracijos direktorius, atsižvelgęs į pareigūno, atsakingo už susipažinimo su dokumentais klausimų koordinavimą, rekomendacijas.5 straipsnisNeigiamas atsakymasNet jeigu iš dalies atsisakoma tenkinti paraišką, atsisakymo priežastys nurodomos, remiantis viena iš reglamente nustatytų išimčių, ir pareiškėjas informuojamas apie teisę teikti kartotinę paraišką (atsakymo dėl pirminės paraiškos atveju) arba apie tai, kokiomis priemonėmis jis gali ginti savo teises (atsakymo dėl kartotinės paraiškos atveju).6 straipsnisEIVT žinioje esantys trečiųjų šalių dokumentai1. Jeigu EIVT gauna paraišką susipažinti su dokumentu, kuris yra jos žinioje, tačiau parengtas trečiosios šalies, turi būti konsultuojamasi su šia trečiąja šalimi, nebent būtų akivaizdu, kad su dokumentu būtų arba nebūtų leista susipažinti dėl reglamente nustatytų išimčių.2. Galimybė susipažinti su dokumentu nepasikonsultavus su trečiąja šalimi suteikiama, jeigu dokumentą viešai paskelbė jo autorius arba tai buvo padaryta pagal reglamentą ar panašias nuostatas.3. Su trečiąja šalimi turi būti konsultuojamasi, jeigu dokumentui taikomas reglamento 9 straipsnis arba jeigu dokumentą parengė valstybė narė ir EIVT pateiktas prašymas neleisti susipažinti su dokumentu be jos išankstinio sutikimo, kaip nustatyta reglamento 4 straipsnio 5 dalyje. Tokį prašymą valstybė narė turi pateikti raštu.4. Su trečiąja šalimi konsultuojamasi raštu (įskaitant e. paštą) ir suteikiant jai pagrįstą terminą pateikti atsakymą, atsižvelgiant į šio sprendimo 3 straipsnyje nustatytus atsakymo pateikimo terminus, kurių turi laikytis EIVT. Trečioji šalis nuomonę teikia raštu (įskaitant e. paštą).5. Negavusi trečiosios šalies atsakymo per nustatytą terminą arba jei trečiosios šalies negalima surasti arba nustatyti, EIVT priima sprendimą dėl paraiškos, atsižvelgdama į reglamente nustatytas išimtis ir į teisėtus trečiosios šalies interesus pagal EIVT turimą informaciją.6. Jei EIVT ketina leisti susipažinti su dokumentu nepaisydama trečiosios šalies pageidavimų, ji informuoja trečiąją šalį apie savo ketinimą atskleisti dokumentą laikantis reglamente nustatyto termino ir apie teisės gynimo priemones, kuriomis trečioji šalis gali pasinaudoti prieštaraudama dokumento atskleidimui.7 straipsnisKonsultacijos su EIVT1. Sąjungos valstybė narė ar institucija, įstaiga, organas arba agentūra, gavusi paraišką susipažinti su jų žinioje esančiu, tačiau EIVT parengtu dokumentu, prašymą pateikti nuomonę siunčia paštu pareigūnui, atsakingam už susipažinimo su dokumentais klausimų koordinavimą, adresu CHAR 15/11, European External Action Service, Rue de la Loi 170, Brussels 1046, Belgium, e. paštu EEAS-ACCESS-TO-DOCUMENTS@eeas.europa.eu arba faksu +32 22979893.2. EIVT nuomonę pateikia kuo greičiau ir vėliausiai per penkias darbo dienas, atsižvelgdama į atsakymo pateikimui taikomus terminus.8 straipsnisĮslaptinti dokumentai1. Jei paraiška dėl galimybės susipažinti susijusi su dokumentu, kuriam taikomas reglamento 9 straipsnis, ar kuriuo kitu pagal EIVT saugumo taisykles įslaptintu dokumentu, tokią paraišką tvarko tie pareigūnai, kurie turi teisę susipažinti su tuo dokumentu.2. Bet kurio sprendimo neleisti susipažinti su visu slaptu dokumentu arba jo dalimi priežastys grindžiamos reglamento 4 straipsnyje išvardytomis išimtimis. Jei paaiškėja, kad neleisti susipažinti su prašomu dokumentu remiantis šiomis išimtimis nėra galimybės, paraišką tvarkantis pareigūnas užtikrina, kad dokumentas būtų išslaptintas prieš jį išsiunčiant pareiškėjui.9 straipsnisSusipažinimo su dokumentais tvarka1. Dokumentai, su kuriais leidžiama susipažinti, siunčiami paštu, faksu arba e. paštu. Jei prašomi dokumentai yra didelės apimties arba juos sunku tvarkyti, pareiškėjui gali būti pasiūlyta susipažinti su dokumentu vietoje. Tokia paslauga teikiama nemokamai.2. Jeigu dokumentas paskelbtas, atsakyme gali būti pateiktos leidinio nuorodos, įskaitant interneto svetainę, kurioje dokumentą galima rasti.3. Jei dokumento apimtis yra didesnė nei dvidešimt puslapių, pareiškėjui gali tekti mokėti 0,10 EUR už puslapį mokestį ir persiuntimo kainą. Mokestis už pristatymą kitais būdais nustatomas kiekvienu atskiru atveju, tačiau neturi viršyti pagrįstos sumos.10 straipsnisDokumentų registras1. Kaip nurodyta reglamento 11 straipsnyje, EIVT sukuria dokumentų registrą, kuris būtų prieinamas iš EIVT svetainės.2. Vadovaujantis Reglamento 9 straipsniu, dokumentai, kuriems taikoma ši nuostata, įtraukiami į registrą tik gavus dokumento rengėjo sutikimą.11 straipsnisĮsigaliojimasŠis sprendimas įsigalioja jo priėmimo dieną.Priimta Briuselyje 2011 m. rugpjūčio 19 d.Vyriausiasis įgaliotinisC. Ashton[1] OL L 145, 2001 5 31, p. 43.--------------------------------------------------


title: 1977 m. gruodžio 30 d. Valdytojų tarybos sprendimas, iš dalies keičiantis Europos investicijų banko statutą, siekiant atsižvelgti į Banko apskaitos vieneto sąvokos naujo apibrėžimo priėmimą

text:
Svarbus teisinis pranešimas

|

31978D0724(01)

Oficialusis leidinys L 199 , 24/07/1978 p. 0001 - 0002 specialusis leidimas ispanų kalba: skyrius 10 tomas 1 p. 0067  specialusis leidimas portugalų kalba skyrius 10 tomas 1 p. 0067

		Valdytojų tarybos sprendimas1977 m. gruodžio 30 d.iš dalies keičiantis Europos investicijų banko statutą, siekiant atsižvelgti į Banko apskaitos vieneto sąvokos naujo apibrėžimo priėmimąEUROPOS INVESTICIJŲ BANKO VALDYTOJŲ TARYBA,atsižvelgdama į tai, kad 1977 m. spalio 1 d. įsigaliojo Sutartis, iš dalies keičianti kai kurias 1975 m. liepos 10 d. pasirašyto protokolo dėl Europos investicijų banko statuto nuostatas,atsižvelgdama į tai, kad remiantis naujomis 4 straipsnio 1 dalies ir 7 straipsnio 4 dalies nuostatomis, Valdytojų taryba vieningai pritardama Direktorių valdybos pasiūlymui gali iš dalies pakeisti apskaitos vieneto sąvokos apibrėžimą ir apskaitos vienetais išreikštų sumų konvertavimo į vietines valiutas bei vice versa metodą,atsižvelgdama į 1977 m. lapkričio 10 d. Direktorių valdybos pasiūlymą,NUSPRENDŽIA:1. Banko statuto 4 straipsnio 1 dalis antroji pastraipa, apibrėžianti apskaitos vienetą, iš dalies keičiama taip:"Apskaitos vieneto vertė lygi tokiai šalių narių nacionalinių valiutų kiekių sumai:Vokietijos markė | 0.828 |Svaras sterlingų | 0.0885 |Prancūzijos frankas | 0.15 |Italijos lira | 109 |Olandijos guldenas | 0.286 |Belgijos frankas | 3.66 |Liuksemburgo frankas | 0.14 |Danijos krona | 0.217 |Airijos svaras | 0.00759" |2. Statuto 7 straipsnio 3 dalis, apibrėžianti Banko apskaitos vieneto konvertavimo į nacionalines valiutas irvice versametodą, iš dalies keičiama taip:"Šiame straipsnyje šalies narės valiutos paritetu 4 straipsnyje apibrėžto apskaitos vieneto atžvilgiu laikomas apskaitos vieneto keitimo į šią valiutą ir vice versa kursas pagal rinkos kursus."Be to, pagal banko Statuto naujojo 7 straipsnio 3 dalį nusprendžiama:"kad banko apskaitos vieneto skaičiavimo būdai bus tokie patys, kokie taikomi pagal 1975 m. balandžio 21 d. Europos Bendrijų Tarybos sprendimą dėl Europos apskaitos vieneto apibrėžimo ir konvertavimo."Valdytojų tarybos varduK. HeinesenPirmininkasH. LenaertSekretorius--------------------------------------------------


title: 2013/547/ES: 2013 m. balandžio 17 d. Europos Parlamento sprendimas dėl Europos Sąjungos bendrojo biudžeto 2011 finansinių metų įvykdymo patvirtinimo, VI skirsnis – Europos ekonomikos ir socialinių reikalų komitetas

text:
16.11.2013

               LT

               Europos Sąjungos oficialusis leidinys

               L 308/126

      EUROPOS PARLAMENTO SPRENDIMAS

   2013 m. balandžio 17 d.
   dėl Europos Sąjungos bendrojo biudžeto 2011 finansinių metų įvykdymo patvirtinimo, VI skirsnis – Europos ekonomikos ir socialinių reikalų komitetas
   (2013/547/ES)
   EUROPOS PARLAMENTAS,

               —

               atsižvelgdamas į Europos Sąjungos 2011 finansinių metų bendrąjį biudžetą (1),

               —

               atsižvelgdamas į Europos Sąjungos 2011 finansinių metų konsoliduotąsias metines ataskaitas (COM(2012) 436 – C7-0229/2012) (2),

               —

               atsižvelgdamas į Audito Rūmų 2011 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2011 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 164, 165 ir 166 straipsnius,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą (A7-0076/2013),

               1.

               patvirtina Europos ekonomikos ir socialinių reikalų komiteto Generaliniam sekretoriui, kad Europos ekonomikos ir socialinių reikalų komiteto 2011 finansinių metų biudžetas įvykdytas;

               2.

               išėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL L 68, 2011 3 15.

      (2)  OL C 348, 2012 11 14, p. 1.

      (3)  OL C 344, 2012 11 12, p. 1.

      (4)  OL C 348, 2012 11 14, p. 130.

      (5)  OL L 248, 2002 9 16, p. 1.

      (6)  OL L 298, 2012 10 26, p. 1.

         EUROPOS PARLAMENTO REZOLIUCIJA

      2013 m. balandžio 17 d.
      su pastabomis, sudarančiomis neatskiriamą sprendimo dėl Europos Sąjungos 2011 finansinių metų bendrojo biudžeto įvykdymo patvirtinimo dalį, VI skirsnis – Europos ekonomikos ir socialinių reikalų komitetas
      EUROPOS PARLAMENTAS,

                  —

                  atsižvelgdamas į Europos Sąjungos 2011 finansinių metų bendrąjį biudžetą (1),

                  —

                  atsižvelgdamas į Europos Sąjungos 2011 finansinių metų konsoliduotąsias metines ataskaitas (COM(2012) 436 – C7-0229/2012) (2),

                  —

                  atsižvelgdamas į Audito Rūmų 2011 finansinių metų metinę biudžeto vykdymo ataskaitą kartu su audituotų institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2011 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 164, 165 ir 166 straipsnius,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą (A7-0076/2013),

                  1.

                  palankiai vertina tai, kad Audito Rūmai, atsižvelgdami į atlikto audito rezultatus, padarė išvadą, kad visų metų mokėjimuose, susijusiuose su institucijų ir įstaigų administracinėmis ir kitomis išlaidomis ir užbaigtuose 2011 m. gruodžio 31 d., nenustatyta reikšmingų klaidų;

                  2.

                  pažymi, kad Audito Rūmai į 2011 m. metinę ataskaitą įtraukė pastabas dėl sutarčių su laikinaisiais darbuotojais ir sutartininkais sudarymo, nurodydami tam tikrus gairių, taikomų nustatant darbuotojų pareigybių lygius ir įdarbinant darbuotojus, nenuoseklumus; ragina Europos ekonomikos ir socialinių reikalų komitetą (EESRK) užtikrinti, kad minėti nenuoseklumo atvejai nepasikartotų;

                  3.

                  atkreipia dėmesį į atsakymus, pateiktus į Audito Rūmų pastabas, ir informaciją apie gairių, taikomų nustatant darbuotojų pareigybių lygius ir įdarbinant darbuotojus, atnaujinimą;

                  4.

                  pažymi, kad 2011 m. EESRK turėjo 128 600 000 EUR įsipareigojimų asignavimų (123 173 749 EUR 2010 m.), kurių panaudojimo rodiklis buvo 95,4 %, t. y. mažesnis nei 98 % 2010 m.; pažymi, kad taip nutiko didžia dalimi dėl Tarybos sprendimo nepriimti Komisijos pasiūlymo dėl 2011 m. darbo užmokesčių koregavimo; pabrėžia, kad EESRK biudžetas yra visiškai administracinio pobūdžio ir didelė dalis panaudojamų lėšų yra susijusi su institucijoje dirbančiais asmenims, o likusi dalis – su pastatais, baldais, įranga ir įvairiomis einamosiomis išlaidoms;

                  5.

                  remia EESRK pastangas riboti 2013 m. biudžetą, išlaikant jį 2012 m. lygio ir taip užtikrinant fiksuoto dydžio padidėjimą;

                  6.

                  atkreipia dėmesį į tolesnes pastabas dėl Parlamento 2010 m. biudžeto įvykdymo rezoliucijos, pridedamos prie EESRK metinės veiklos ataskaitos; prašo informuoti Parlamentą apie priemones, kurių ėmėsi EESRK, siekdamas parengti išsamią išlaidų apžvalgą, ir apie šios veiklos rezultatus;

                  7.

                  savo 2011 m. gegužės mėn. ir 2012 m. gegužės mėn. rezoliucijose dėl EESRK biudžeto įvykdymo patvirtinimo Parlamentas ragino Europos ombudsmeną informuoti Parlamentą apie EESRK pasitaikiusius netinkamo administravimo atvejus; reiškia susirūpinimą dėl Europos ombudsmeno 2012 m. lapkričio 6 d. sprendimo (skundas Nr. 2744/2009(MF)JF), susijusio su labai rimtu netinkamo administravimo atveju, kuriame nurodomas ombudsmeno ketinimas šį sprendimą perduoti Parlamento Pirmininkui apsvarstyti, ar jis turėtų būti pateiktas kompetentingam Parlamento komitetui; pažymi, kad EESRK įsipareigojo ateityje užkirsti kelią tokiems atvejams ir šiuo tikslu ėmėsi priemonių;

                  8.

                  sveikina EESRK, kad ėmėsi reformuoti savo nariams taikomas išlaidų kompensavimo taisykles, įskaitant transporto bilietų kompensavimą pagal realias išlaidas, ir tikisi, kad Taryba nedelsiant jas patvirtins; primena, kad ši sistema turėtų būti pradėta taikyti nuo kitos EESRK kadencijos pradžios;

                  9.

                  su pasitenkinimu pažymi, kad 2012 m. įgyvendintas sprendimas skelbti EESRK narių finansinių interesų deklaracijas;

                  10.

                  palankiai vertina sustiprintą EESRK narių ir Parlamento Biudžeto kontrolės komiteto bendradarbiavimą, ypač susijusį su biudžeto įvykdymo patvirtinimo darbu;

                  11.

                  su pasitenkinimu pažymi, kad vertinama, jog dėl EESRK ir Regionų komiteto bendradarbiavimo susitarimo bus sutaupyta maždaug 40 mln. EUR ir sukurta sąveika; mano, kad būtų įdomu turėti naujausią šio susitarimo naudos vertinimą, nes prieš tai nurodyti duomenys yra 2005 m. duomenys ir juose neatsižvelgiama į padėtį 27 ES valstybėse narėse;

                  12.

                  sveikina EESRK ir Regionų komitetą, kad įgijo EMAS ir ISO-14001 atestaciją;

                  13.

                  atkreipia dėmesį į pareigą skelbti duomenis apie energijos suvartojimą ir atsinaujinančiosios energijos dalį; prašo metinėse veiklos ataskaitose informuoti apie naudotą atsinaujinančiųjų išteklių energiją;

                  14.

                  palankiai vertina pasiekimus vertimo raštu srityje po to, kai buvo atnaujintas EESRK ir Regionų komiteto bendradarbiavimo susitarimas; vis dėlto pažymi, kad 2011 m. buvo didesnė išorės vertėjų atliekamų vertimų raštu paklausa, palyginti su ankstesniais metais; ragina EESRK toliau dėti pastangas ir geriau planuoti vertimo raštu veiklą;

                  15.

                  teigiamai vertina EESRK ir Regionų komiteto administracinio bendradarbiavimo susitarimo laikotarpio vidurio vertinimo išvadas; mano, kad reikėtų atlikti tam tikrus patobulinimus siekiant racionalizuoti Bendrosios tarnybos ir vertimo raštu žmogiškuosius išteklius;

                  16.

                  siūlo priimti priemones siekiant stiprinti bendradarbiavimą bendrų tarnybų valdymo srityje;

                  17.

                  ragina EESRK savo metinėje ataskaitoje pateikti duomenis apie konkrečias biudžeto lėšas, sutaupytas įgyvendinus bendrą susitarimą dėl administracinės veiklos;

                  18.

                  pageidauja, kad jį informuotų, kokį poveikį biudžetui turės erdvės, skirtos EESRK videokonferencijoms su Regionų komitetu, naudojimas, kai tik šios videokonferencijos prasidės;

                  19.

                  atkreipia dėmesį į veiksmus, kurių ėmėsi EESRK, siekdamas su Europos viešojo administravimo instituto pagalba parengti savo paties darbo vertinimą;

                  20.

                  teigiamai vertina tai, kad nepanaudotų pareikalautų vertimo žodžiu paslaugų rodiklis sumažėjo nuo 12,3 % 2010 m. iki 8,9 % 2011 m.; palankiai vertina tai, kad EESRK pateikė šią labai naudingą informaciją; tačiau pažymi, kad nepanaudotų paslaugų rodiklis vis dar yra labai didelis ir ragina EESRK toliau dėti pastangas ir sumažinti šį rodiklį; prašo EESRK stebėti padarytus pakeitimus ir pateikti išsamią informaciją apie tai, kaip ši problema sprendžiama;

                  21.

                  rekomenduoja vertimo paslaugų srityje pradėti taikyti jungtinę viešųjų pirkimų sistemą, kad institucijos galėtų dalytis šiomis paslaugomis ir taip būtų padedama užtikrinti visapusišką jų panaudojimo galimybę;

                  22.

                  ragina EESRK įtraukti išsamią informaciją apie komunikacijos išlaidas ir apie su jomis susijusias išvadas;

                  23.

                  pažymi labai aukštą komunikacijai skirto biudžeto (šis biudžetas 2011 m. buvo 1 712 535 EUR) lėšų panaudojimo lygį; palankiai vertina tai, kad jis sumažėjo iki 1 597 200 EUR; palankiai vertina visas EESRK iniciatyvas ir renginius 2012–2013 m. laikotarpiu, kurie numatyti siekiant viešinti jo veiklą ir kurti pilietinės visuomenės ir Sąjungos institucijų ryšius; mano, kad EESRK, kaip ir visos kitos institucijos, gali veiksmingai palaikyti ryšius naudodamas mažiau priemonių;

                  24.

                  apgailestauja, kad 2011 m. pastebėtas netinkamas EESRK interneto svetainės ir asmeninio jo Generalinio sekretoriaus tinklaraščio susiejimas, kuris panaikintas tik po incidento, per kurį buvo atkreiptas dėmesys į komentarus asmeniniame tinklaraštyje; dar kartą atkreipia dėmesį į institucijų teikiamos informacijos ir asmeninės pareigūnų nuomonės atskyrimo svarbą;

                  25.

                  pageidauja, kad į metinę ataskaitą būtų įtraukta informacija apie tai, kaip EESRK darbuotojai gali pasinaudoti ikimokyklinėmis įstaigomis; atkreipia dėmesį į tai, kad netikėtai nutrauktas susitarimas su Taryba dėl galimybės EESRK darbuotojams naudotis jos vaiko priežiūros įstaigomis, ir ragina EESRK ieškoti galimų sprendimų;

                  26.

                  pageidauja, kad EESRK metinėje ataskaitoje būtų pateikta išsamesnės informacijos apie erdvės susitikimams, kuriuos organizuoja su EESRK bendradarbiaujančios išorės pilietinės visuomenės organizacijos, suteikimą; teigiamai vertina tai, kad suteikiama daugiau informacijos apie naudą ir išlaidas, kurias patiria šios organizacijos, taip pat apie jų atrankos metodą; palankiai vertina aiškiai nustatytus kriterijus, pagal kuriuos pasirenkamos organizacijos ir renginiai, kurie turi būti susiję su Sąjunga, bet neturi būti komercinės paskirties ar jais neturi būti siekiama politinių tikslų, ir kuriais turi būti pabrėžtas EESRK vaidmuo;

                  27.

                  pritaria vidaus audito rekomendacijoms, pateiktoms EESRK metinės veiklos ataskaitos B priede;

                  28.

                  pripažįsta, kad plėtojami projektai siekiant modernizuoti dokumentų valdymą ir informacinių technologijų (IT) infrastruktūrą; mano, kad dokumentų valdymo reforma vykdoma gerai ir padės pagerinti EESRK veiklą; tikisi, kad vykdant IT reformą bus pasiekta tokių pačių rezultatų; prašo 2012 m. metinės veiklos ataskaitoje pateikti tolesnę informaciją apie šiuos projektus.

         (1)  OL L 68, 2011 3 15.

         (2)  OL C 348, 2012 11 14, p. 1.

         (3)  OL C 344, 2012 11 12, p. 1.

         (4)  OL C 348, 2012 11 14, p. 130.

         (5)  OL L 248, 2002 9 16, p. 1.

         (6)  OL L 298, 2012 10 26, p. 1.


title: 2016 m. vasario 12 d. Tarybos sprendimas (ES) 2016/272 dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju sudarymo Europos Sąjungos vardu

text:
27.2.2016

               LT

               Europos Sąjungos oficialusis leidinys

               L 52/11

         TARYBOS SPRENDIMAS (ES) 2016/272
   2016 m. vasario 12 d.
   dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju sudarymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 77 straipsnio 2 dalies a punktą kartu su 218 straipsnio 6 dalies antros pastraipos a punkto v papunkčiu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą (1),
   kadangi:

               (1)

               Komisija Europos Sąjungos vardu derėjosi dėl susitarimo su Vanuatu Respublika dėl bevizio režimo trumpalaikio buvimo atveju (toliau – Susitarimas);

               (2)

               pagal Tarybos sprendimą (ES) 2015/1035 (2) Susitarimas buvo pasirašytas ir yra laikinai taikomas nuo 2015 m. gegužės 28 d.;

               (3)

               Susitarimu įsteigiamas Jungtinis ekspertų komitetas Susitarimo vykdymo priežiūrai. Sąjungai tame Jungtiniame komitete atstovauja Komisija, kuriai turėtų padėti valstybių narių atstovai;

               (4)

               šis sprendimas yra Šengeno acquis nuostatų, kurias įgyvendinant Jungtinė Karalystė nedalyvauja pagal Tarybos sprendimą 2000/365/EB (3), plėtojimas; todėl Jungtinė Karalystė nedalyvauja priimant šį sprendimą ir jis nėra jai privalomas ar taikomas;

               (5)

               šis sprendimas yra Šengeno acquis nuostatų, kurias įgyvendinant Airija nedalyvauja pagal Tarybos sprendimą 2002/192/EB (4), plėtojimas; todėl Airija nedalyvauja priimant šį sprendimą ir jis nėra jai privalomas ar taikomas;

               (6)

               Susitarimas turėtų būti patvirtintas,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas Europos Sąjungos ir Vanuatu Respublikos susitarimas dėl bevizio režimo trumpalaikio buvimo atveju.
   2 straipsnis
   Tarybos pirmininkas Sąjungos vardu pateikia Susitarimo 8 straipsnio 1 dalyje numatytą pranešimą (5).
   3 straipsnis
   Komisija, padedama valstybių narių atstovų, atstovauja Sąjungai pagal Susitarimo 6 straipsnį įsteigtame Jungtiniame ekspertų komitete.
   4 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. vasario 12 d.

            Tarybos vardu

            Pirmininkas

         J.R.V.A. DIJSSELBLOEM

      (1)  2015 m. gruodžio 15 d. pritarimas (dar nepaskelbtas Oficialiajame leidinyje).

      (2)  2015 m. gegužės 7 d. Tarybos sprendimas (ES) 2015/1035 dėl Europos Sąjungos ir Vanuatu Respublikos susitarimo dėl bevizio režimo trumpalaikio buvimo atveju pasirašymo Europos Sąjungos vardu ir laikino taikymo (OL L 173, 2015 7 3, p. 46).

      (3)  2000 m. gegužės 29 d. Tarybos sprendimas 2000/365/EB dėl Jungtinės Didžiosios Britanijos ir Šiaurės Airijos Karalystės prašymo dalyvauti įgyvendinant kai kurias Šengeno acquis nuostatas (OL L 131, 2000 6 1, p. 43).

      (4)  2002 m. vasario 28 d. Tarybos sprendimas 2002/192/EB dėl Airijos prašymo dalyvauti įgyvendinant kai kurias Šengeno acquis nuostatas (OL L 64, 2002 3 7, p. 20).

      (5)  Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2014 m. gegužės 12 d. Tarybos sprendimas 2014/270/BUSP, kuriuo iš dalies keičiamas Tarybos sprendimas 2010/231/BUSP dėl ribojamųjų priemonių Somaliui

text:
13.5.2014

               LT

               Europos Sąjungos oficialusis leidinys

               L 138/106

         TARYBOS SPRENDIMAS 2014/270/BUSP
   2014 m. gegužės 12 d.
   kuriuo iš dalies keičiamas Tarybos sprendimas 2010/231/BUSP dėl ribojamųjų priemonių Somaliui
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. balandžio 26 d. Taryba priėmė Sprendimą 2010/231/BUSP (1);

               (2)

               2014 m. kovo 5 d. JT Saugumo Taryba (toliau – JT ST) priėmė JT Saugumo Tarybos rezoliuciją 2142 (2014) dėl padėties Somalyje, kuria dar kartą patvirtintas ginklų embargas Somaliui ir iki 2014 m. spalio 25 d. pratęstas sprendimas, kad ginklų embargas neturi būti taikomas ginklų, šaudmenų ar karinės įrangos tiekimui arba konsultacijų, paramos ar mokymo teikimui, skirtam tik Somalio federalinės Vyriausybės saugumo pajėgoms kurti ir Somalio gyventojų saugumui užtikrinti, išskyrus tam tikrų JT ST rezoliucijos 2111 (2013) priede nurodytų objektų tiekimą; tokį tiekimą turi iš anksto patvirtinti Sankcijų komitetas, įsteigtas pagal JT ST rezoliuciją 751 (1992);

               (3)

               JT ST rezoliucija 2142 (2014) iš dalies keičiami pranešimo reikalavimai, susiję su ginklų, šaudmenų ar karinės įrangos tiekimu arba konsultacijų, paramos ar mokymo teikimu Somalio saugumo pajėgoms, taip pat išimties procedūros, susijusios su JT ST rezoliucijos 2011 (2013) priede nurodytų objektų tiekimu, tikslais;

               (4)

               todėl Sprendimas 2010/231/BUSP turėtų būti atitinkamai iš dalies pakeistas;

               (5)

               tam tikroms priemonėms įgyvendinti reikalingi tolesni Sąjungos veiksmai,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/231/BUSP iš dalies keičiamas taip:

               1.

               1 straipsnio 3 dalies f ir g punktai pakeičiami taip:

                           „f)

                           tiekiant, parduodant arba perduodant visų rūšių ginklus ir su jais susijusią įrangą bei tiesiogiai ar netiesiogiai teikiant su karine veikla susijusias technines konsultacijas, finansinę paramą bei kitokią pagalbą ir mokymą, skirtus tik Somalio federalinės Vyriausybės saugumo pajėgoms kurti, Somalio gyventojų saugumui užtikrinti, išskyrus, kiek tai susiję su II priede nurodytų objektų tiekimu, jeigu pranešimas Sankcijų komitetui buvo pateiktas taip, kaip nustatyta šio straipsnio 4 dalyje;

                           g)

                           tiekiant, parduodant arba perduodant II priede nurodytus visų rūšių ginklus ir su jais susijusią įrangą Somalio federalinei Vyriausybei, kiekvienu konkrečiu atveju iš anksto patvirtinus Sankcijų komitetui, kaip nustatyta šio straipsnio 4a dalyje;“.

               2.

               1 straipsnio 4 dalis pakeičiama taip:
               „4.   Somalio federalinei Vyriausybei tenka pagrindinė atsakomybė iš anksto pranešti Sankcijų komitetui apie ginklų, šaudmenų ar karinės įrangos tiekimą arba konsultacijų, paramos ar mokymo teikimą jos saugumo pajėgoms, kaip nustatyta 3 dalies f punkte. Alternatyviu atveju paramą teikiančios valstybės narės, konsultuodamosi su Somalio federaline Vyriausybe, gali ne vėliau kaip prieš penkias dienas pateikti pranešimą Sankcijų komitetui, vadovaudamosi JT ST rezoliucijos 2142 (2014) 3 ir 4 punktais. Jeigu valstybė narė nusprendžia pateikti pranešimą Sankcijų komitetui, toks pranešimas apima: išsamią informaciją apie ginklų ir šaudmenų gamintoją ir tiekėją, ginklų ir šaudmenų aprašymą, įskaitant rūšį, kalibrą ir kiekį, siūlomą pristatymo datą bei vietą ir visą svarbią informaciją, susijusią su numatomu Somalio nacionalinių saugumo pajėgų paskirties padaliniu arba numatoma saugojimo vieta. Ginklus ar šaudmenis tiekianti valstybė narė gali, bendradarbiaudama su Somalio federaline Vyriausybe, ne vėliau kaip praėjus 30 dienų po tokių objektų pristatymo pateikti Sankcijų komitetui raštišką patvirtinimą, kad tiekimas yra užbaigtas, įskaitant pristatytų ginklų ir šaudmenų serijos numerius, informaciją apie gabenimą, konosamentą, krovinio deklaracijas ar pakuočių sąrašus ir konkrečią saugojimo vietą.“

               3.

               1 straipsnyje įterpiama ši dalis:
               „4a)   Somalio federalinei Vyriausybei tenka pagrindinė atsakomybė prašyti, kad Sankcijų komitetas iš anksto patvirtintų II priede nurodytų objektų tiekimą, kaip nustatyta 3 dalies g punkte. Alternatyviu atveju valstybės narės, konsultuodamosi su Somalio federaline Vyriausybe, gali prašyti, kad Sankcijų komitetas suteiktų išankstinį patvirtinimą, vadovaudamosi JT ST rezoliucijos 2142 (2014) 3 punktu.“

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2014 m. gegužės 12 d.

            Tarybos vardu

            Pirmininkė

         C. ASHTON

      (1)  2010 m. balandžio 26 d. Tarybos sprendimas 2010/231/BUSP dėl ribojamųjų priemonių Somaliui, kuriuo panaikinama Bendroji pozicija 2009/138/BUSP (OL L 105, 2010 4 27, p. 17).